**Informatīvais ziņojums**

**par abonēto preses izdevumu piegādes pakalpojuma nodrošināšanu**

RĪGA

2017.gads

**Ievads**

Saskaņā ar Ministru kabineta 2016. gada 31. maija sēdes protokola Nr.26 39.§ 6.12.apakšpunktu Satiksmes ministrijai dots uzdevums līdz 2017.gada 30. jūnijam sagatavot un iesniegt izskatīšanai Ministru kabinetā priekšlikumu par alternatīvu risinājumu, finansējuma samazinājumu vai avota maiņu attiecībā uz Pasta likumā noteikto pienākumu no valsts budžeta VAS “Latvijas Pasts” (turpmāk – Latvijas Pasts) segt zaudējumus par abonētās preses izdevumu piegādes pakalpojumiem, sākot ar periodu par abonētas preses piegādi par 2017.gadu.

Ievērojot, ka preses izdevumu abonēšanas kampaņa nākošajam gadam sākas katra iepriekšējā gada rudenī, priekšlikumi, kuri tiktu iesniegti Ministru kabinetā līdz 2017.gada 30.jūnijam, nevarētu tikt attiecināti uz abonēto preses piegādes pakalpojumu visam 2017.gadam, jo 2016.gada otrajā pusē noslēgtiem preses abonēšanas līgumiem būs citi nosacījumi, kas izriet no 2016.gadā spēkā esošiem normatīvajiem aktiem.

Līdz ar to regulējumam, kāds jāņem vērā slēdzot abonēto preses izdevumu piegādes līgumus starp preses izdevējiem un Latvijas Pastu, jābūt skaidri definētam līdz kārtējās gada abonēšanas kampaņas uzsākšanai, jo minēto līgumu nosacījumi atstāj tiešu ietekmi uz preses izdevumu cenu par kādu iedzīvotāji varēs abonēt preses izdevumus.

Informatīvā ziņojuma laika ietvars, saskaņā ar Pasta likumu, ir 2019.gada 31.decmbris, līdz ar to arī secinājumi attiecas uz laika periodu līdz 2019.gada 31.decembrim. Uz periodu, kas sākas ar 2020.gadu, informatīvais ziņojums neattiecas un šim periodam ar informatīvo ziņojumu netiek izvirzīti nekādi rīcības modeļi. Papildus tam norādāms, ka atbilstoši Pasta likuma pārejas noteikumu 15.punktam, Ministru kabineta 2013.gada 18.jūnija noteikumi Nr.292 “Noteikumi par abonēto preses izdevumu piegādes pakalpojumu cenām” ir spēkā līdz 2019.gada 31.decembrim.

Ievērojot minēto, jau šobrīd secināms, ka sākot ar 2020.gadu nepastāv abonēto preses izdevumu piegādes pakalpojumam atšķirīgs normatīvais regulējums kā citiem, universālajās saistībās pasta jomā iekļautajiem pakalpojumiem.

Ar Ministru kabineta 2016.gada 8.novembra rīkojumu Nr. 667 “Latvijas mediju politikas pamatnostādnes 2016.-2020. gadam”[[1]](#footnote-1) apstiprinātās pamatnostādnes, kurās kā viena no risināmajām problēmām ir definēta nepieciešamība veikt pasākumus drukātās preses ilgtspējas veicināšanai, tādējādi labvēlīgi ietekmējot reģionālo laikrakstu darbības apstākļus. Pamatnostādnēs plānots, ka, realizējot atbalsta pasākumus reģionālajiem medijiem, tiks nodrošināta pakalpojumu, tostarp, informācijas, pieejamība iedzīvotājiem reģionos, veicinot vienu no priekšnoteikumiem apdzīvotības saglabāšanai teritorijās ārpus galvaspilsētas un tās tuvākās apkārtnes. Pamatnostādnēs izvirzīto aktivitāšu īstenošanai ar Ministru kabineta 2016.gada 8.novembra rīkojumu Nr.666 “Par Latvijas mediju politikas pamatnostādņu 2016.-2020.gadam īstenošanas plānu” (turpmāk – Plāns) pieņemtais Plāns paredz panākt godīgus konkurences apstākļus reģionālās preses tirgū, kā arī izstrādāt valsts dotāciju programmas drukāto mediju atbalstam konceptuālo ziņojumu, kurā, kā saistītais jautājums, tiks izvērtētas papildu iespējas drukāto mediju atbalstam ar nolūku saglabāt Latvijas mediju daudzveidību un drukātos medijus kā vienu no kultūras formām.

**Tiesiskais regulējums**

Pasta likuma 32.2 pants paredz, ka Ministru kabinets nosaka abonēto preses izdevumu piegādes pakalpojumu cenas, kuras preses maksā preses izdevēji pasta komersantam, kuram ir noteiktas saistības sniegt universālo pasta pakalpojumu.

Saskaņā ar Pasta likuma pārejas noteikumu 12.punktu līdz 2019. gada 31. decembrim abonēto preses izdevumu piegādes pakalpojumus visā Latvijas teritorijā sniedz pasta komersants, kuram līdz 2014. gada 31. decembrim bija noteiktas saistības sniegt universālo pasta pakalpojumu. Šim pasta komersantam no valsts budžeta kompensē zaudējumus, kas radušies, sniedzot abonēto preses izdevumu piegādes pakalpojumus laikposmā no 2013. gada 1. janvāra līdz 2019. gada 31. decembrim, ievērojot nosacījumu, ka netiek kompensēti abonētās preses piegādes pakalpojumu tarifu atlaižu dēļ negūtie ienākumi. Zaudējumus, kas radušies, sniedzot abonēto preses izdevumu piegādes pakalpojumus, veido starpība starp abonēto preses izdevumu piegādes pakalpojumu faktiskajām izmaksām un šā likuma 32.2 pantā minētajā kārtībā noteikto cenu. Universālā pasta pakalpojuma sniedzējs veic zaudējumu aprēķinu saskaņā ar Regulatora noteikto universālā pasta pakalpojuma tarifu aprēķināšanas metodiku un universālā pasta pakalpojuma saistību izpildes tīro izmaksu aprēķināšanas un noteikšanas metodiku un kopā ar auditēto ziņojumu iesniedz to Satiksmes ministrijai.

Zaudējumus kompensē divās daļās - pirmo maksājumu veic kārtējā gadā, pamatojoties uz universālā pasta pakalpojuma sniedzēja aprēķinu, kas balstīts uz pirmā pusgada operatīvajiem datiem, kompensējot pilnā apmērā aprēķinā norādītos zaudējumus; otro maksājumu, kompensējot atlikušo zaudējumu daļu, veic nākamajā gadā pēc auditētā ziņojuma iesniegšanas Satiksmes ministrijai.

Saskaņā ar 2016. gadā veiktajiem grozījumiem, Pasta likuma pārejas noteikumu 12.1 punkts paredz, ka Pārejas noteikumu 12.punktā noteikto zaudējumu kompensēšanas kārtību 2016. gadā piemēro, ievērojot nosacījumu, ka 2016. gadā nekompensē zaudējumus, kas radušies, sniedzot abonēto preses izdevumu piegādes pakalpojumus 2016. gada pirmajā pusgadā. Minētos zaudējumus kompensē 2017. gadā pēc auditētā ziņojuma iesniegšanas Satiksmes ministrijai.

Saskaņā ar Sabiedrisko pakalpojumu regulēšanas komisijas (turpmāk – SPRK) padomes 2010. gada 10. februāra lēmumu Nr.47 “Par universālā pasta pakalpojuma saistībām” (prot.Nr.7,6.p.) pasta komersants, kas sniedz universālo pasta pakalpojumu Latvijas Republikas teritorijā ir Latvijas Pasts. Ar SPRK padomes 2014. gada 4. novembra lēmumu Nr.282 “Par universālā pasta pakalpojuma saistībām” (prot.Nr.37, 2.p.) Latvijas Pastam universālā pasta pakalpojuma saistību izpildes termiņš pagarināts līdz 2019. gada 31. decembrim.

**2016.gada izmaiņas tiesiskajā regulējumā**

Izpildot Ministru kabineta 2016. gada 31. maija sēdes protokola Nr.26 39.§ 6.12.apakšpunktu Satiksmes ministrija sagatavoja likumprojektu “Grozījums Pasta likumā”, kas paredz 2016.gada abonēto preses izdevumu kompensēšanai novirzīt Latvijas Pasta tīrās peļņas daļu par 2015.gadu 90% apmērā, nemaksājot dividendes valsts budžetā. Likumprojekts tika atbalstīts Ministru kabineta sēdē likumprojekta „Par valsts budžetu 2017. gadam” likumprojektu paketē un pieņemts Saeimā 2016.gada 23.novembrī.

Ievērojot minētos grozījumus, ar likumprojektu “Grozījums Pasta likumā” tika izveidots vienreizējs tiesiskais regulējums zaudējumu, kas Latvijas Pastam radušies nodrošinot abonēto preses piegādes pakalpojumu 2016.gadā, kompensācijai.

Kā jau iepriekš tika minēts, Pasta likuma pārejas noteikumu 12.punkts paredz, ka zaudējumus, kas radušies, sniedzot abonēto preses izdevumu piegādes pakalpojumus, veido starpība starp abonēto preses izdevumu piegādes pakalpojumu faktiskajām izmaksām un samaksu, ko veic preses izdevēji Latvijas Pastam saskaņā ar Ministru kabineta 2013.gada 28.maija noteikumos Nr. 292 “Noteikumi par abonēto preses izdevumu piegādes pakalpojumu cenām” (turpmāk – Noteikumi Nr.292) noteiktajām cenām, vienlaikus nosakot, ka šo starpību kompensē no valsts budžeta līdz 2019.gada 31.decembrim, kas nozīmē, ka kompensācija par abonēto preses izdevumu piegādi būs jāveic arī 2020.gadā pēc Latvijas Pasta auditētā ziņojuma iesniegšanas Satiksmes ministrijai.

**Informācija par abonēto preses izdevumu tīrajām izmaksām**

Par Latvijas Pasta piegādātiem abonētajiem preses izdevumiem norēķins ar preses izdevējiem tiek veikts, ievērojot Noteikumos Nr.292 2.punktā noteikto nosacījumu, ka preses izdevumu izdevēji maksā universālā pasta pakalpojuma sniedzējam par abonēto preses izdevumu piegādes pakalpojumiem saskaņā ar cenām, kas veidojas no divām komponentēm – par vienas preses izdevuma vienības šķirošanu, pārvadāšanu un piegādi un par viena kilograma šķirošanu, pārvadāšanu un piegādi:

republikas pilsētās (Rīgā, Daugavpilī, Jelgavā, Jēkabpilī, Jūrmalā, Liepājā, Rēzeknē, Valmierā, Ventspilī) cena ir 0,0386 *eiro* par vienas preses izdevuma vienības šķirošanu, pārvadāšanu un piegādi un 1,2796 *eiro* par viena kilograma šķirošanu, pārvadāšanu un piegādi;

pārējā Latvijas teritorijā cena ir 0,0341 *eiro* par vienas preses izdevuma vienības šķirošanu, pārvadāšanu un piegādi un 1,1339 *eiro* par viena kilograma šķirošanu, pārvadāšanu un piegādi”.

Noteikumu Nr.292 3.punkts nosaka, ka šo noteikumu [2.punktā](https://likumi.lv/ta/id/257577-noteikumi-par-aboneto-preses-izdevumu-piegades-pakalpojumu-cenam#p2) minētās cenas veido daļu no kopējām faktiskajām abonēto preses izdevumu piegādes izmaksām.

Ievērojot, ka faktiskās abonēto preses izdevumu piegādes izmaksas pārsniedz noteikumos Nr.292 minētās cenas, Latvijas Pasts pārskatam par abonēto preses izdevumu piegādes nodrošināšanas radītajiem tīrajiem zaudējumiem laika periodā no 2009.gada līdz 2015.gadam ir sniedzis šādu informāciju, kas apkopota 1.tabulā:

1.tabula

Abonēto preses izdevumu zaudējumi, 2009.-2015.gads, EUR

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2014 | 2015 | 2015/2009 |
|  |  |  |  |  |  |  |  |  |
| Ieņēmumi, *eiro* | 6 122 596 | 4 701 903 | 3 958 272 | 3 750 771 | 3 523 031 | 3 249 410 | 3 004 289 |  |
|  |  |  |  |  |  |  |  |  |
| Abonētās preses piegādes izmaksas, *eiro* | 13 208 851 | 10 145 843 | 8 532 903 | 8 129 331 | 7 814 507 | 8 553 786 | 7 667 665 |  |
|  |  |  |  |  |  |  |  |  |
| Pakalpojuma sniegšanas rezultātā radītie zaudējumi, *eiro* | -7 086 254 | -5 443 940 | -4 574 631 | -4 378 560 | -4 291 476 | -5 304 376 | -4 663 376 |  |
|  |  |  |  |  |  |  |  |  |
| Piegādes apjomi (gab.) | 44 667 694 | 36 969 960 | 33 726 947 | 31 518 375 | 29 185 164 | 27 131 341 | 25 310 607 | -43.3% |
|  |  |  |  |  |  |  |  |  |
| Ieņēmumi par 1 vienību (preses izdevēju tarifs) | 0.1371 | 0.1272 | 0.1174 | 0.1190 | 0.1207 | 0.1198 | 0.1187 | -13.4% |
| Pašizmaksa par 1 vienību | 0.2957 | 0.2744 | 0.2530 | 0.2579 | 0.2678 | 0.3153 | 0.3029 | 2.4% |
| Preses izdevēju segtā pašizmaksas proporcija | 46.4% | 46.3% | 46.4% | 46.1% | 45.1% | 38.0% | 39.2% | -15.5% |

Kā redzams no Latvijas Pasta sniegtās informācijas, ar Noteikumiem Nr.292 noteiktās cenas veido preses izdevēju maksājumus, kas svārtās robežās no nedaudz vairāk kā 30 procenti līdz nepilniem 47 procentiem no faktiskām izmaksām, kuras rodas Latvijas Pastam piegādājot abonētos preses izdevumus. Pie kam, laika gaitā vērojama tendence tai maksājuma daļai, kas noteikta ar Noteikumiem Nr.292, samazināties, piemēram, periodā no 2009.gada līdz 2015.gadam par 15.5 procentiem. Tomēr, lai neradītu risku diskriminēt iedzīvotājus saņemt abonēto preses izdevumu piegādes pakalpojumu atkarībā no dzīvesvietas, piegādes pakalpojuma dalījums pa teritorijām un dažādiem piegādātājiem līdz 2019.gada 31.decembrim nav atbalstāms process, bet turpmākais risinājums jāizstrādā izpildot Plāna 1.3.1.aktivitātes uzdevumu.

**Esošās sitācijas apraksts**

Lai sagatavotu izskatīšanai Ministru kabinetā priekšlikumus par alternatīvu risinājumu, finansējuma samazinājumu vai avota maiņu attiecībā uz Pasta likumā noteikto pienākumu no valsts budžeta Latvijas Pastam segt zaudējumus par abonētās preses izdevumu piegādes pakalpojumiem, sākot ar periodu par abonētas preses piegādi par 2017.gadu, tika izvērtēti saņemtie viedokļi no Kultūras ministrijas, Latvijas Preses izdevēju asociācijas un Latvijas Pasta.

**Kultūras ministrija[[2]](#footnote-2):**

Abonēto preses izdevumu piegādes izmaksu kompensēšana ir būtiska drukāto mediju atbalsta forma, kas ir saglabājama un stiprināma. Tas ļauj nodrošināt drukāto mediju pieejamību tajās Latvijas vietās, kur ir zems apdzīvotības blīvums. Mediju pieejamība ir būtiska Latvijā veidoto mediju saglabāšanai un attīstībai un tā ir īpaši svarīga valsts drošības kontekstā. Latvijas mediju nozarei ir stratēģiska nozīme nacionālās drošības un Latvijas kultūrtelpas uzturēšanā un saglabāšanā, kvalitatīva un demokrātijas vērtībām atbilstoša mediju satura piedāvāšanā.

Preses izdevumi ir uzskatāmi par nozīmīgu informācijas avotu, īpaši par nacionālajiem, lokālajiem pilsētu vai reģionu notikumiem[[3]](#footnote-3). Drukāto preses izdevumu loma sabiedrībā ir ļoti svarīga arī jautājumos, kas skar valsts ekonomisko attīstību, stiprina tās indivīdu darba spējas, profesionālo izaugsmi, piederības sajūtu u.c.

Preses izdevumu abonēšanas dati liecina, ka 2014.gadam tika noformēti 445 000 abonementu[[4]](#footnote-4), no kuriem 78% bija noformēti lauku reģionos[[5]](#footnote-5). Jāņem arī vērā, ka ir samērā lielas atšķirības tajā, cik procentos mājsaimniecību ir pieejams internets. Rīgā tās ir 76% mājsaimniecību, savukārt Latgales reģionā vismazāk – 65% mājsaimniecību[[6]](#footnote-6), attiecīgi 2016.gadā Rīgā 83%, Latgalē 67% mājsaimniecību[[7]](#footnote-7).

Mediju pieejamības nodrošināšana reģionos atbilst Reģionālās politikas pamatnostādnēs 2013. – 2019.gadam paredzētajam, proti, veicināt valsts teritorijas līdzsvarotu attīstību, „īpaši sekmējot ekonomisko aktivitāti un esošo iedzīvotāju saglabāšanu teritorijās ārpus galvaspilsētas un tās tuvākās apkārtnes”[[8]](#footnote-8).

Atbalsta nepieciešamība medijiem paredzēta Kultūras ministrijas izstrādātajā un ar Ministru kabineta 2016.gada 8.novembra rīkojumu Nr.667 “Par Latvijas mediju politikas pamatnostādnēm 2016.-2020.gadam” (turpmāk – Pamatnostādnes) apstiprinātajā politikas plānošanas dokumentā, kur viens no apakšmērķiem ir atbalstīt mediju vides daudzveidību. Mediju vides daudzveidību raksturo arī mediju ģeogrāfiskā un sociālā pieejamība. Savukārt cits apakšmērķis ir mediju vides drošumspēja, kam ir stratēģiska nozīme nacionālās drošības un Latvijas kultūrtelpas uzturēšanā un saglabāšanā, .

Plānā paredzētas arī citas aktivitātes drukātās preses ilgtspējas veicināšanai, lai iespējami labvēlīgāk ietekmētu reģionālo laikrakstu darbības apstākļus.

Patlaban drukātajiem medijiem pastāv divi atbalsta veidi – minētais atbalsts abonēto preses izdevumu piegādes radīto zaudējumu kompensācija atbilstoši Pasta likumam un samazinātas pievienotās vērtības nodokļa likmes veidā (12%), ko saskaņā ar Pievienotās vērtības nodokļa likuma 41.panta pirmās daļas 2.punktu piemēro tādu iespieddarba vai elektroniska izdevuma formā izdotu avīžu, žurnālu, biļetenu un citu periodisko izdevumu piegādei (izņemot minēto periodisko izdevumu piegādi tiešsaistes režīmā vai tos lejupielādējot), kuri iznāk ne retāk kā reizi trijos mēnešos un kuru vienreizējā tirāža pārsniedz 100 eksemplāru, kā arī to abonentmaksai.

Kā norādīts Pamatnostādnēs, tad esošais atbalsts nav pietiekošs, lai sekmētu kvalitatīva satura radīšanu un drukāto mediju ilgtspēju. Ņemot vērā mediju īpaši nozīmīgo lomu demokrātijā, arī vairums citu Eiropas valstu nodrošina visaptverošus tiešos un netiešos atbalsta pasākumus medijiem.

Lai nodrošinātu drukāto mediju, kā viedokļu daudzveidības avota, latviešu valodas un kultūras balsta, saglabāšanu, Kultūras ministrija, atbilstoši Plānā paredzētajai aktivitātei 1.3.1. “Izstrādāt valsts dotāciju programmas drukāto mediju atbalstam konceptuālo ziņojumu” 2.pusgadā plāno izstrādāt valsts dotāciju programmas drukāto mediju atbalstam konceptuālo ziņojumu, izvērtējot papildu iespējas drukāto mediju atbalstam (skatīt Plāna 1.3.1.punktu).

Ņemot vērā mediju politikas plānošanas dokumentu izstrādes laikā secināto, ka atbalsts medijiem kopumā Latvijā ir nepietiekams un pastāv reāls risks, ka Latvijā veidotā mediju satura daudzums ekonomisko apsvērumu dēļ nepieļaujami samazināsies, Kultūras ministrija, izstrādājot mediju politikas plānošanas dokumentus, ir aicinājusi valdību rast resursus papildu atbalsta nodrošināšanai mediju videi kopumā un īpaši drukātajiem medijiem, jo ir apdraudēta Latvijas drukāto mediju ilgtspēja un tādējādi mediju vides daudzveidība, kas Pamatnostādnēs ir izdalīta kā problēma, kuras risināšanai nepieciešams īstenot noteiktu politiku.

Kultūras ministrija Pamatnostādnēs, kā arī sniedzot savu viedokli par abonēto preses izdevumu piegādes pakalpojumu radīto zaudējumu kompensāciju, uzsver, ka šajā situācijā nav pieļaujama esošā atbalsta samazināšana, bet ir ļoti būtiski ir saglabāt un stiprināt esošo atbalsta formu – abonēto drukāto mediju piegādes izmaksu kompensēšanu.

**Latvijas Preses izdevēju asociācija[[9]](#footnote-9):**

Latvijas Preses izdevēju asociācija (turpmāk – asociācija) ir sniegusi informāciju, kurā norādīts, ka asociācija ar lielām bažām vērtē Ministru kabineta 2016.gada 31.maija sēdē Satiksmes ministrijai doto uzdevumu sagatavot priekšlikumus sākot ar 2017. gadu par alternatīvu risinājumu, finansējuma samazinājumu vai avota maiņu attiecībā uz Pasta likumā noteikto pienākumu no valsts budžeta segt zaudējumus par abonētās preses izdevumu piegādes pakalpojumiem līdz 2019.gada 31.decembrim.

Asociācija vērš uzmanību, ka, ņemot vērā gan ekonomisko, gan demogrāfisko, gan ģeopolitisko situāciju Latvijā un Eiropas Savienībā, katrs pasākums, kas var dot negatīvu satricinājumu drukāto preses izdevumu jomā, vērtējams kā ļoti bīstams, norādot, ka rezultātā var veidoties risks ietekmēt sabiedrības tiesības uz objektīvas informācijas pieejamību visā valsts teritorijā un paužot pārliecību, ka tas ir drauds gan demokrātijai, gan valsts drošībai.

Kā norāda asociācija, drukātie mediji Latvijas reģionos joprojām ir svarīgs izziņas un uzziņas avots, jo elektroniskā vide ne visiem ir finansiāli un fiziski pieejama. To nosaka gan ekonomiskie faktori, gan lietotprasmes aspekts, gan fizioloģiskās iespējas (vecāka gadagājuma cilvēku redzes, motorikas un uztveres izmaiņas). Elektroniskā vide kā alternatīva ir iespējama tikai daļai lasītāju, turklāt, asociācijas ieskatā, tajā ir ļoti maz reģionālās, lokālās informācijas, kā arī lokālās reklāmas un privātpersonu sludinājumu, kas ir mazo uzņēmēju un zemnieku būtiskākais mārketinga rīks, uzrunājot vietējos preču vai pakalpojumu patērētājus. Reģionālajos drukātajos izdevumos publicētā informācija par vietējā darba tirgus iespējām vai produktiem un pakalpojumiem nevar tikt strauji pārnesta uz citiem informācijas nesējiem, jo mērķauditorija tam nav ne fiziski, ne psiholoģiski gatava, turklāt interneta nodrošinājums vietām ir problemātisks.

Tāpat asociācijas ieskatā nedrīkst nenovērtēt informatīvo, izglītojošo izziņas materiālu, kuru sniedz nacionālie laikraksti un žurnāli, jo mediju lietotprasme rodas un attīstās, to lietojot. Kā norāda asociācija, par šo aspektu plaši tika diskutēts tikko kā notikušajā UNESCO un Latvijas kopīgi rīkotajā konferencē[[10]](#footnote-10).

Asociācija vērš uzmanību, ka drukāto mediju, īpaši laikrakstu, iedarbības un uzticamības pamatā ir to ilglaicība un nepārtrauktība tirgū, kā arī autoru (žurnālistu) atpazīstamība, ko šodienas apstākļos ir viegli pazaudēt, bet, kā uzskata asociācija, pēc tam gandrīz neiespējami atgūt.

Asociācija sniedz informāciju, ka uz šī fona satraucoši ir ar laikrakstu izdošanu Latvijā saistītie ekonomiskie rādītāji. Reklāmas tirgus sašaurināšanās un iedzīvotāju skaita samazināšanās ārpus lielākajām pilsētām ir tikai daži no drukātās preses turpmāko pastāvēšanu apdraudošajiem faktoriem.

Pēc asociācijas rīcībā esošajiem datiem par pēdējiem trīs gadiem redzams, ka, neskatoties uz iepriekšējos gados veiktajiem izdevumu optimizācijas pasākumiem, lielākā daļa drukātās preses izdevēju cieš zaudējumus vai peļņas samazinājumu tieši no laikrakstu izdošanas. Kā norāda asociācija, izdevēju zaudējumi reģionālajā tirgū sastāda vairāk nekā -800 000 *eiro* 2013.gadā, vairāk nekā -700 000 *eiro* 2014.gadā un vairāk nekā -80 000 *eiro* 2015.gadā[[11]](#footnote-11).

Vienlaikus asociācija norāda, ka Konkurences likums liedz lietot neapkopotu informāciju par nozares subjektiem, bet tieši tā vislabāk raksturotu negatīvo situāciju Latvijas drukātās preses industrijā.

Asociācija skaidro, ka Latvijas drukāto mediju lietotāju skaits ir neliels un teritorijas apdzīvotības blīvums ļoti nevienmērīgs, infrastruktūra neattīstīta un daudzviet kritiskā stāvoklī, kas apgrūtina preses izdevuma fizisku piegādi patērētājam un izslēdz iespēju jaunu, konkurējošu pakalpojuma sniedzēju ienākšanai tirgū. Arī ierobežotā spēja piegādāt presi tās patēriņa optimālajā laikā (no rīta pirms darba laika) vājina izdevuma konkurētspēju un pieprasījumu pēc tā. Asociācija lēš, ka jau šobrīd piegādes izmaksas reģionos veido aptuveni 1/5 daļu no preses abonementa cenas.

Ievērojot minēto, asociācija pauž stingru pārliecību, ka izmaiņas pašreizējā valsts līdzfinansējuma kārtībā, kādu nosaka normatīvie akti (Pasta likums un Noteikumi Nr.292) būtu ne tikai nevēlamas, bet nepieļaujamas, norādot, ka finansējuma sloga novirzīšana uz izdevniecībām var izraisīt izmaiņas visā Latvijas mediju vidē, vai pat novest pie preses izdevumu slēgšanas, kā tas jau noticis Preiļos, vai, labākajā gadījumā, pie iznākšanas reižu samazinājuma.

Vienlaikus asociācija uzsver, ka īpaši satraucoša ir situācija, ka vissmagākie apstākļi ir laikrakstiem, kas aptver Latvijas pierobežas reģionus.

Ievērojot minēto argumentāciju, asociācija neatbalsta izmaiņas drukāto mediju piegādes finansēšanas modelī, kas līdz 2019.gada 31.decembrim ir nostiprināts ar Pasta likumu un Noteikumiem Nr.292. Vienlaikus asociācija paredz, ka jebkuras izmaiņas negatīvi ietekmēs informācijas plūsmu, tās daudzumu, dažādību un objektivitāti, kā arī neizbēgami radīs labvēlīgu augsni citu valstu mediju un propagandas ietekmes pieaugumam Latvijā. Asociācija papildus minētajam, ir aicinājusi[[12]](#footnote-12) nepieļaut abonēto preses izdevumu piegādes pakalpojumu pēc 2019.gada izslēgt no universālā pasta pakalpojuma, pamatojot minēto aicinājumu ar katra indivīda tiesībām uz informāciju kā tiesībām uz vārda brīvību, kas ir viens no demokrātiskas sabiedrības pamatiem.

**Latvijas Pasts[[13]](#footnote-13):**

Savukārt Latvijas Pasts ir sniedzis informāciju, ka faktiskie ieņēmumi, ko Latvijas Pasts 2015.gadā[[14]](#footnote-14) saņēma no preses izdevējiem par viena abonētā preses izdevuma (vienas vienības) piegādi, vidēji bija EUR 0,1187, bet vienas vienības piegādes vidējā pašizmaksa bija EUR 0,3029. Tādējādi ar ieņēmumiem tika segti 39,2% no pakalpojuma izmaksām, savukārt pārējo daļu, saskaņā ar Pasta likumu, jāsedz no valsts budžeta[[15]](#footnote-15). Latvijas Pasts informatīvi norāda, ka kopš 2009.gada, kad ar ieņēmumiem par abonēto preses izdevumu piegādi no preses izdevējiem tika segti 46,4%, šī proporcija katru gadu (izņemot 2011.gadu) ir samazinājusies, vienlaikus samazinoties arī vidējiem ieņēmumiem par viena abonētā preses izdevuma (vienas vienības) piegādi (skatīt 1.tabulu).

Papildus tam Latvijas Pasts norāda, ka 2014.gadā pakalpojuma zaudējumu palielinājums (skatīt 1.tabulu) saistīts ar netiešo izmaksu kāpumu, ko radīja nekustamo īpašumu pārvērtēšana, kā arī minimālās algas palielinājums valstī.

Latvijas Pasts secinājumi par faktisko situāciju liecina, ka:

* preses izdevumiem vidēji ir tendence kļūt vieglākiem, jo preses izdevēji tos izdod uz plānāka papīra;
  + lielākas izmaksas Latvijas Pastam veidojas pozīcijās, kur izmaksu uzskaite ir atkarīga ne no svara, bet no vienību skaita;
  + preses izdevēju samaksa[[16]](#footnote-16) par pakalpojumu nesedz pat pusi no pakalpojuma sniegšanas izmaksām.

Lai abonēto preses izdevumu piegādes pakalpojumu sniegtu optimāli iespējamākajā veidā, Latvijas Pasts jau ir īstenojis virkni pasākumu un turpmāk plāno vēl vairākus efektivizācijas pasākumus, kā rezultātā samazinātos arī abonēto preses izdevumu mainīgās un fiksētās piegādes pakalpojuma izmaksas, vienlaikus veicinot piegādes kvalitāti (agrāka piegāde):

* + lai mazinātu sūtījumu apstrādes laiku pirms pasta sūtījumu piegādes uzsākšanas pasta nodaļās un piegādes punktos šķirošanas procesā tiks iesaistīti pastnieki, tas ļaus preses piegādi nodrošināt agrāk un samazināt izmaksas;
  + reģistrēto sūtījumu datu importa nodrošināšana, kas samazinās sūtījumu apstrādes laiku un resursus piegādes punktos (netieši ietekmēs abonēto preses izdevumu piegādi);
  + sūtījumu apstrādes un pakalpojumu sniegšanas procesu optimizācija samazinot procesa nodrošināšanā veicamo aktivitāšu skaitu un/vai laikietilpību mērķa sasniegšanai izmantojot arī mūsdienīgus tehnoloģiskos risinājumus (netieši ietekmēs abonēto preses izdevumu piegādi);
  + nerentablo pasta pakalpojumu sniegšanas vietu darbības modeļa maiņa – izmaksu ekonomija uz telpu, komunālajiem u.c. maksājumiem (netieši ietekmēs abonēto preses izdevumu piegādi);
  + GPS ieviešana pastnieku ikdienas maršrutu uzraudzībai, uzlabojot kontroli par transporta izmaksām pasta piegādes nodrošināšanai pastnieku tīklā.

Latvijas Pasts ir sniedzis ziņas, ka šobrīd, ar mērķi aktualizēt un pārrēķināt visu pakalpojumu pašizmaksu atbilstoši visu iesaistīto struktūrvienību patērētajiem resursiem, tiek pārskatītas visu Latvijas Pasta pakalpojumu sniegšanas laikietilpīgas normas (klientu apkalpošana, šķirošana, pārvadāšana, piegāde-laiks ceļā, piegāde-izsniegšana), vienlaikus norādot, ka izmaksu attiecināšanas process ir komplicēts. Izmaksas tiek attiecinātas uz pakalpojumiem atbilstoši normētajam laikam un skaitam (klientu apkalpošana, šķirošana, piegāde-izsniegšana) vai atbilstoši svaram (pārvadāšana, piegāde-laiks ceļā). Daļa no šīm izmaksām vienlaikus var būt gan fiksētas, gan mainīgas (piemēram, transporta izmaksas, pastnieka gājiens, pasta nodaļas izmaksas), un tās, mainoties sniegto pakalpojumu skaitam, paliek nemainīgas vai mainās tikai nedaudz.

Ņemot vērā minētos efektivizācijas pasākumus un atjaunoto pašizmaksas aprēķinu, Latvijas Pasts prognozē nelielu abonēto preses izdevumu piegādes zaudējumus samazinājumu, tādējādi samazinot arī kompensācijas apmēru zaudējumu segšanai, kas nepieciešami, lai segtu starpību starp pakalpojuma sniegšanas ieņēmumiem un faktiskajām izmaksām, ar nosacījumu, ka netiek veikti grozījumi normatīvajos aktos, kas ietekmē darba devēja izmaksas, tās palielinot. Pēc aktuālākajām Latvijas Pasta sniegtajām prognozēm, abonēto preses izdevumu piegādes radītie zaudējumi 2017.gadā paredzami 4 751 200 *eiro*, 2018.gadā – 4 418 000 *eiro*, bet 2019.gadā – 4 197 000 *eiro*.

Alternatīva scenārija gadījumā, ja Latvijas Pasts vairs nesaņems kompensāciju zaudējumu segšanai, ko rada abonēto preses izdevumu piegāde, būtu nepieciešams atcelt Noteikumus Nr.292, tādējādi preses izdevējiem būs jāsedz abonēto preses izdevumu piegādes pakalpojuma izmaksas pilnā apmērā. Šajā gadījumā Latvijas Pasts prognozē, ka:

* + abonentu skaits kritīsies, kas vēl vairāk sadārdzinās piegādes pakalpojumu, bet rezultātā būtiski pasliktināsies sabiedrības informētība par valstī notiekošajām aktualitātēm;
  + tiks radīts risks, ka daļa, it īpaši reģionālo preses izdevēju, palielinoties piegādes cenai, varētu pārtraukt savu preses izdevumu izdošanu, kas ir būtiskākais informācijas avots lauku rajonos;
  + gadījumā, ja krītoties pasūtījumu apjomam abonētie preses izdevumi vairs nebūs jāpiegādā, daļa izmaksu, kas šobrīd proporcionāli apjomam un svaram tiek attiecinātas uz abonēto preses izdevumu piegādes pakalpojumu, sadalīsies uz pārējiem pakalpojumiem, tajā skaitā universālā pakalpojuma saistību ietvara pakalpojumiem, tos sadārdzinot;
  + atbilstoši Pasta likumam līdz 2019.gada 31.decembrim Latvijas Pastam ir pienākums nodrošināt universālo pasta pakalpojumu visā valsts teritorijā par vienotu tarifu, nosakot, ka tīros zaudējumus, ja tādus apstiprina Sabiedrisko pakalpojumu regulēšanas komisija, sedz no universālā pakalpojuma fonda.

Papildu minētajai informācijai Satiksmes ministrija vērš uzmanību, ka Latvijas Pasts, saskaņā ar Pasta likuma 31.2 pantu, ir iemaksu veicējs universālajā pakalpojuma fondā, līdz ar to uzņēmums pats sev maksā kompensāciju. Šāds mehānisms pēc būtības nenodrošina zaudējumu atgūšanu, it īpaši ievērojot, ka Latvijas Pasta maksājuma daļa fondā paredzama kā lielākā no visām pasta komersantu iemaksām. Pastāvot apstākļiem, kurā universālā pasta pakalpojuma nodrošinātājs nesaņem kompensāciju pilnā apmērā par universālā pakalpojuma ietvaros sniegtā pakalpojuma radītajiem zaudējumiem, tiek radīts nopietns risks Latvijas Pasta uzņēmējdarbības spējai ilgtermiņā esošās konkurences apstākļos (Latvijā pasta tirgus liberalizēts sākot ar 2013.gadu).

**Kopsavilkums:**

Izvērtējot mediju politikas veidotāju, preses izdevēju, universālā pasta pakalpojuma sniedzēja sniegto informāciju, secināms:

1. saskaņā ar Pasta likuma pārejas noteikumu 12.punktu līdz 2019.gada 31.decembrim abonēto preses izdevumu piegādes pakalpojumus visā Latvijas teritorijā sniedz pasta komersants, kuram līdz 2014.gada 31.decembrim ir noteiktas saistības sniegt universālo pasta pakalpojumu, un šim pasta komersantam no valsts budžeta kompensē zaudējumus, kas radušies, sniedzot abonēto preses izdevumu piegādes pakalpojumus laikposmā no 2013.gada 1.janvāra līdz 2019.gada 31.decembrim.
2. Pasta likuma 32.2 pants paredz deleģējumu Ministru kabinetam noteikt abonēto preses izdevumu piegādes pakalpojumu cenas pasta komersantam, kuram ir noteiktas saistības sniegt universālo pasta pakalpojumu. Minētās cenas noteiktas Noteikumos Nr.292.
3. Samazinoties abonēto preses izdevumu skaitam un svaram, notiek vienas vienības piegādes cenas sadārdzināšanās, kas, ievērojot Noteikumos Nr.292 preses izdevējiem noteiktās cenas, rada aizvien lielākus zaudējumus abonēto preses izdevumu piegādes nodrošinātājam.
4. Kultūras ministrija, kā mediju nozares politikas veidotāja, secina, ka esošie atbalsta veidi – ar Pasta likumu noteiktais atbalsts abonēto preses izdevumu piegādei un samazinātā pievienotās vērtības nodokļa likme (12%) ir nepietiekami, lai sekmētu kvalitatīva satura radīšanu un drukāto mediju ilgtspēju un šajā situācijā nav pieļaujama esošā atbalsta samazināšana, tāpēc ļoti būtiski ir saglabāt esošo atbalsta formu – abonēto drukāto mediju piegādes izmaksu kompensēšanu.
5. Asociācija pauž pamatotas bažas par reģionālās drukātās preses pazušanu no mediju tirgus, jo palielināt Noteikumos Nr.292 noteiktās cenas vai tās atcelt pilnībā, nozīmētu preses izdevēju bankrotu. Vienlaikus asociācija uzskata, ka šādas izmaiņas negatīvi ietekmēs informācijas plūsmu, tās daudzumu, dažādību un objektivitāti, kā arī neizbēgami radīs labvēlīgu augsni citu valstu mediju un propagandas ietekmes pieaugumam Latvijā.
6. Latvijas Pasts kā abonēto preses izdevumu piegādes nodrošinātājs visā Latvijas teritorijā par vienādu cenu, informē, ka tiek veikti virkne pasākumu, lai mazinātu piegādes izdevumus, taču norāda, kapitālsabiedrībai nav tādu rezervju, lai nodrošinātu pakalpojuma sniegšanu tikai par Noteikumos Nr.292 noteiktajām cenām. Pastāvot mehānismam, kurā universālā pasta pakalpojuma nodrošinātājs nesaņem kompensāciju par sniegtā pakalpojuma radītajiem tīrajiem zaudējumiem, tiek radīts nopietns risks uzņēmējdarbības spējai ilgtermiņā, pie kam aktīvos konkurences apstākļos, kas, savukārt, apdraud universālā pasta pakalpojuma nodrošināšanu Latvijas iedzīvotājiem.

**Secinājumi:**

1. Informatīvā ziņojuma laika ietvars, saskaņā ar Pasta likumu, ir 2019.gada 31.decembris, līdz ar to arī secinājumi attiecas uz laika periodu līdz 2019.gada 31.decembrim. Ar informatīvo ziņojumu netiek izvirzīti turpmākās rīcības modeļi periodam no 2020.gada.
2. Atbilstoši Pasta likuma pārejas noteikumu 15.punktam, Noteikumi Nr.292 ir spēkā līdz 2019.gada 31.decembrim.
3. Ievērojot informatīvajā ziņojumā esošo informāciju, līdz 2019.gada 31.decembrim nodrošināt abonēto preses izdevumu piegādes pakalpojuma radīto zaudējumu kompensāciju esošā tiesiskā regulējuma ietvarā.
4. Šobrīd, sākot ar 2020.gadu, nepastāv abonēto preses izdevumu piegādes pakalpojumam atšķirīgs normatīvais regulējums kā citiem, universālajās saistībās pasta jomā iekļautajiem pakalpojumiem.
5. Pamatnostādnēs kā viena no risināmajām problēmām ir definēta nepieciešamība veikt pasākumus drukātās preses ilgtspējas veicināšanai, tādējādi labvēlīgi ietekmējot reģionālo laikrakstu darbības apstākļus. Pamatnostādnēs plānots, ka, realizējot atbalsta pasākumus reģionālajiem medijiem, tiks nodrošināta pakalpojumu, tostarp, informācijas, pieejamība iedzīvotājiem reģionos, veicinot vienu no priekšnoteikumiem apdzīvotības saglabāšanai teritorijās ārpus galvaspilsētas un tās tuvākās apkārtnes. Pamatnostādnēs izvirzīto aktivitāšu īstenošanai Plāns paredz izstrādāt valsts dotāciju programmas drukāto mediju atbalstam konceptuālo ziņojumu, kura mērķis ir izvērtēt papildu iespējas drukāto mediju atbalstam ar nolūku saglabāt Latvijas mediju daudzveidību un drukātos medijus kā vienu no kultūras formām.
6. Plāna 1.3.1.aktivitātē norādītajā konceptuālajā ziņojumā kā vienu no drukātās preses atbalsta pasākumiem, sākot ar 2020.gada 1.janvāri, iekļaut izvērtēšanai abonēto preses izdevumu piegādes pakalpojuma finansējuma aspektu, vienlaikus piedāvājot turpmāko rīcību abonēto preses izdevumu piegādes nodrošināšanai.

Iesniedzējs:

satiksmes ministrs U.Augulis

Vīza:

valsts sekretārs K.Ozoliņš

16.06.2017. 15:26

4266

Bankoviča 67028111

Dace.Bankovica@sam.gov.lv

1. https://likumi.lv/doc.php?id=286455 [↑](#footnote-ref-1)
2. Kultūras ministrijas 2016.gada 17.jūlija vēstule Nr.5.1.-1/1665 [↑](#footnote-ref-2)
3. Juzefovičs, J. (2012). *Ziņas sabiedriskajā televīzijā: Paaudžu un etnisko (lingvistisko) grupu ziņu mediju izvēles Latvijā*. Valmiera: Vidzemes Augstskola. 11.lpp.; SKDS. (2014). *Attieksme pret televīziju.* Latvijas iedzīvotāju aptauja. *SKDS*. 2014.gada novembris. 30.lpp. [↑](#footnote-ref-3)
4. 2015.gadā 413 000, 2016.gadā 416 353, 2017.gadā 398 722 abonementu. [↑](#footnote-ref-4)
5. Skudra, O., Šulmane, I., Dreijere, V. (2014). Plašsaziņas līdzekļi demokrātiskā sabiedrībā. Grām.: Rozenvalds, J. (zin. red.) *Cik demokrātiska ir Latvija? Demokrātijas audits, 2005–2014.* Rīga: LU Sociālo un politisko pētījumu institūts. 198.lpp. [↑](#footnote-ref-5)
6. Latvijas Republikas Centrālā statistikas pārvalde. [B.g.]. *Datoru un interneta lietošana mājsaimniecībās 2014.gadā.* Sk.: 01.10.2015. http://www.csb.gov.lv/sites/default/files/Respondentiem/dilm\_2014.pdf [↑](#footnote-ref-6)
7. <http://data.csb.gov.lv/pxweb/lv/zin/zin__datoriz__01ikt_datori__01_MS/ITM0010.px/?rxid=cdcb978c-22b0-416a-aacc-aa650d3e2ce0> [↑](#footnote-ref-7)
8. Vides aizsardzības un reģionālās attīstības ministrija. (2013). Reģionālās politikas pamatnostādnes 2013.-2019.gadam. http://www.varam.gov.lv/in\_site/tools/download.php?file=files/text/att\_planosanas\_dok//pamatnostadnes.pdf [↑](#footnote-ref-8)
9. Latvijas Preses izdevēju asociācijas 2016.gada 14.jūlija vēstule Nr.1-16/4 [↑](#footnote-ref-9)
10. 2. Eiropas Medijpratības un informācijpratības forums no 2016. gada 27. līdz 29. jūnijam [↑](#footnote-ref-10)
11. Asociācija skaidro, ka zaudējumi izdevējiem 2015.gadā samazinājušies dēļ tā, ka izdevēji ieviesuši visstingrāko taupības režīmu, samazinājuši izdevumus, palielinājuši ieņēmumus no saimnieciskās darbības, kas nav saistīta ar izdevējdarbību, pārdevuši asociētos uzņēmumus, beigušies procentu maksājumi bankām, kā arī nav veikti ieguldījumi uzņēmumu attīstībā. [↑](#footnote-ref-11)
12. Latvijas Preses izdevēju asociācijas 2016.gada 11.februāra vēstule Nr.1-16/1 [↑](#footnote-ref-12)
13. Valsts akciju sabiedrības “Latvijas Pasts” 2016.gada 14.jūlija vēstule Nr.01-10.1/137 [↑](#footnote-ref-13)
14. 2016.gada dati būs pieejami tikai pēc 2016.gada pārskata un auditētā ziņojuma sagatavošanas [↑](#footnote-ref-14)
15. 2015.gadā valstij jāsedz 60,8% no kopējām abonēto preses izdevumu piegādes izmaksām [↑](#footnote-ref-15)
16. Skatīt 1.tabulas rindu “Pakalpojuma pašizmaksas proporcija, ko sedz izdevēji” [↑](#footnote-ref-16)